ניר בן ארצי

ניר בן ארצי (נולד בשנת 1957) הוא מנהיג רוחני המתגורר במושב תלמים ומפעיל את עמותת "תאיר נרי". בן ארצי עוסק בקבלה ובגאולה, וטוען שהוא מחזיק ביכולות על-טבעיות. בן ארצי נולד במושב תלמים למשפחת בוכריץ, שעלתה לישראל מהאי ג'רבה, תוניסיה. הוא למד בבית הספר במושב ולאחר מכן בפנימייה הדתית בכפר בתיה אך לא השלים את לימודיו התיכוניים. הוא שירת בצבא זמן קצר, השתחרר בגיל 19 והתחתן עם איריס (אז בת 18). הם הורים לארבעה ילדים. בן ארצי התפרסם במחצית השנייה של שנות התשעים כשהיה נהג טרקטור בנווה דקלים, וסופר עליו כי הוא בעל יכולות על-טבעיות, כגון ידיעה היכן נמצאת צנרת תת-קרקעית בהמשך עבר לעבוד בחנות למוצרי טבע באשקלון וסופר עליו שצפה מראש את פיגועי 11 בספטמבר. הוא צבר חסידים שהעריצו את יכולותיו והקים ב־1998 את עמותת "תלמי גאולת עם ישראל", והחל להטיף לגאולה המתקרבת. כמה רבנים יצאו נגד בן ארצי, ובהם הרב אליהו בקשי דורון, הרב בן ציון מוצפי, הרב יגאל קמינצקי והרב יוסף קאפח. הרב שלמה אבינר פרסם ספר המזהיר מפני "אדמו"רים מזויפים" הרומז לבן ארצי אך איננו מזכיר את שמו במפורש. רבנים אחרים תמכו בו, בהם הרב שמואל אליהו הרב מאיר מזוז, רב שכונת רמת-אשכול בירושלים והרב יוסף ישר רבה של עכו ועוד. ביולי 1999 הגיש בן ארצי תביעה בבית הדין הרבני הגדול נגד הרב אבינר על סך מיליון ש"ח באשמת הוצאת דיבה. הרב אבינר הגיש עם הרב יגאל קמינצקי כתב תביעה נגדי על סך 2.7 מיליון ש"ח לאותה ערכאה ובו הואשם בן ארצי בהתחזות (למשיח), מעשים מגונים, הונאה, סחיטה ועבירות נוספות. בפברואר 2000 הגיעו שני הצדדים לפשרה בפני בית הדין ובה סוכם על כמה סעיפים האוסרים על בן ארצי להתחזות למשיח ולהתערב בעניינים שאינם ממקצועו (כגון רפואה וחיי נישואים). ערעור של בן ארצי לבית הדין לא התקבל. בשנת 2005 הפסיק בן ארצי להיראות בציבור ומאמיניו קיבלו מסרים בשמו, לכאורה, דרך מנהלי העמותה. ביום 4 באוגוסט 2008 הופיע בן ארצי וטען כי מנהלי העמותה שלו ובעלי השליטה בכספיה (שמואל שוקרון, שמעון קטורזה, צבי ויצמן ומיכה פטיטו) חטפו אותו וכלאו אותו במשך שלוש שנים. לטענתו הם כלאו אותו במספר דירות בטבריה, בתנאים גרועים, הורו לחסידיו הוראות מומצאות בשמו וכעת הם מחזיקים בכספי העמותה ובנכסיה. לדבריו הם הכריחו אותו לפברק מכתב שבו הוא מייחס לעצמו סטיות מיניות והפרעות נפשיות. לגרסת מנהלי העמותה, ביקש בן ארצי עזרה מהם על מנת להתמודד עם מחלת נפש קשה ממנה סבל בלי להיחשף לציבור. המנהלים עזרו לו להסתתר והעלימו את הידיעה כדי שלא להסב נזק לעמותה ולפעילות הציבורית שסביבה. מנהלי העמותה פרסמו קטעים לכאורה ממכתביו של בן ארצי, המתארים מעשי פדופיליה, ניצול מיני של חברי הקהילה וזואופיליה. בפברואר 2013 הורשעו הארבעה בבית המשפט המחוזי בבאר שבע בעסקת טיעון בעבירה של קבלת דבר במרמה. על כל אחד מהם הוטלו חמישה חודשי עבודות שירות, מאסר על תנאי ופיצוי לבן ארצי בסך 10,000 ש"ח כל אחד. ביולי 2015 נתן בית המשפט המחוזי בבאר שבע תוקף של פסק דין להסכם פשרה שלפיו ישלמו שלושה מן החוטפים פיצוי של 700 אלף ש"ח לתלמידי הרב ניר בן ארצי, רעיה שטראוס, ואברהם משה מרגלית. כמו כן נקבע כי עליהם למסור מכתב חרטה על כך שקיבלו מהתובעים תרומות ניכרות על סמך מסרים פיקטיביים שמסרו להם בשמו של בן ארצי. פרשת ההיעלמות שימשה השראה לסרט הקולנוע הישראלי "פלאות" (2013). מוסדותיו של בן ארצי במושב תלמים כללו מפעל חסד, ישיבה גבוהה, מכון לחוזרים בתשובה, מכון להכשרת רבנים, מדרשה תורנית לנשים, גני ילדים ובית ספר. ברחבי הארץ החזיקה העמותה עוד כעשרה בתי מדרש. לעמותה, שהופעלה באמצעות שמואל שוקרון, שמעון קטורזה, מיכה פטיטו וצבי ויצמן, נתרמו מיליוני שקלים מדי שנה על ידי בעלי הון המקורבים לבן ארצי. בשנת 2012 העריך העיתון פורבס כי שווי מוסדותיו הוא כמאה מיליון ש"ח. על חוג מקורביו נמנו אישים כמו רעיה שטראוס, גליה אלבין ופרופסור יעקב נאמן.[דרוש מקור] לאחר חשיפת פרשת היעלמותו, הוציאו מנהלי העמותה את בן ארצי מהשותפות בה, והפסיקו את התקציבים לישיבותיו במושב תלמים ובטבריה. בשל חשיפת שחיתויות לכאורה בניהול העמותה, שופטת בית המשפט בבאר שבע קבעה בחודש מרץ 2009 שיש להטיל הגבלות על הוצאות הכספים, ויש למנות חוקר שיחקור את התנהלותה. במקביל, הוקמה על ידי בן ארצי ותומכיו העמותה "תאיר נרי" התומכת בישיבה בתלמים. איתן כלפה, תנועת "תלמי גאולת עם ישראל": כריזמה אישית, מנגנונים פסיכולוגים והקשר סוציו-תרבותי ופוליטי בקהילה משיחית בישראל, מנחים: יורם בילו ועמיה ליבליך - המחלקה לפסיכולוגיה באוניברסיטה העברית, 2003 אתר עמותת תאיר נרי בנשיאות ניר בן ארצי לוי זיני, תעלומת הרב הנעלם, 17 במרץ 2009, באתר רשת 13 אברהם הלוי, ‏הרב בן ארצי בבני-ברק: בשבוע הבא תהיה רעידת אדמה גדולה, באתר כיכר השבת, 24 במרץ 2011 מוטי לוי‏, חזון הרב ניר בן ארצי: התמוטטות כלכלית בארה"ב, באתר וואלה, 5 באפריל 2011 ניר בן ארצי, דף שער בספרייה הלאומית פרשת היעלמותו: אבישי בן-חיים, הרב בן ארצי לחסידיו: חטפו ועינו אותי, באתר nrg‏, 15 במרץ 2009 צאלה קוטלר, ‏האם ניר בן-ארצי, רב החביב על הקהילה העסקית, נחטף והוחזק שלוש שנים בניגוד לרצונו?, באתר גלובס, 19 במרץ 2009 ברוך קרא ודניאל חג'בי, תעלומת הרב, באתר חדשות 13, 21 במרץ 2009 אדם צחי, ‏הרב ניר בן ארצי: חטפו אותי, באתר כיפה, 15 במרץ 2009 גלי גינת, "הם השתלטו לנו על המחשבה", באתר nrg‏, 31 במרץ 2009 יותם פלדמן, היעלמותו של הרב ניר בן ארצי, סחיטה וערימות של כסף - מי נגד מי במושב תלמים?, באתר הארץ, 2 באפריל 2009 יניר יגנה, נעצרו 5 חשודים בסחיטת הרב ניר בן ארצי, שעוכב אף הוא לחקירה, באתר הארץ, 18 במאי 2009 ניסים בן חיים, ‏חוטפי הרב ניר בן ארצי ישלמו 700 אלף ש"ח לרעיה שטראוס ולבעלי 'אושר עד', באתר כיכר השבת, 9 ביולי 2015 ריקי רט, שלום לתמימות: ריאיון עם הרב ניר בן-ארצי, באתר nrg‏, 23 במרץ 2013 יהונתן גוטליב, "מגיל קטן לא היה לי אבא": הבן של הרב ניר בן ארצי פותח את סיפור חטיפת אביו, באתר ערוץ 7, 27 בפברואר 2023 תמר רותם, הצדיקים החדשים, באתר הארץ, 29 בספטמבר 2005. אבישי בן חיים, משיח על טרקטור לבן, באתר nrg‏, 3 באוקטובר 2005 שלמה חיים הכהן אבינר, בין אור לחושך: בין חכמים אמיתיים לאדמו"רים מזויפים, הוצאת ספריית חוה, [1999] תש"ס. "איגרות שנכתבו מניסן תשנ"ט עד מרחשוון תש"ס בדבר... כת שהתגבשה מסביב לאדם הנחשב לעושה נפלאות... ואף האמינו... שהוא נביא ומשיח" (מתוך "פתח דבר"). הרב שמואל אליהו שליט"א על כוחות של הרב ניר בן ארצי שליט"א הרב מאיר מזוז על יכולותיו של הרב ניר בן ארצי "איש לא יכול לפגוע ברב ניר בן ארצי", באתר כיכר השבת, ‏2011-04-10 דעת רבני ישראל על הרב ניר בן ארצי שליט"א, נבדק ב-2023-03-05 אילנה קוריאל, חשד: חוטפי הרב בן-ארצי הונו בעשרות מיליונים, באתר ynet, 19 במאי 2009 ת"פ 45045-00-11; חיים לב, עבודות שירות וקנס כספי לחוטפי הרב בן ארצי, באתר ערוץ 7, 20 בפברואר 2013 חנן גרינווד, חוטפי הרב ניר בן ארצי יקנסו ב-700 אלף ש"ח, כ"ב בתמוז תשע"ה, באתר כיפה היקף התרומות שנאספו עומד על כ-15 מיליון שקלים מהם כ-7 מיליון ממשפחת שטראוס לבדה. יפעת ארליך, מקור ראשון - יומן, 20.3.09. הרבנים העשירים בישראל - פורבס ישראל רותי אברהם, השופטת: לחקור ניהול כספי ניר בן-ארצי, באתר News1 מחלקה ראשונה, 29 במרץ 2009 רישום העמותה באתר משרד המשפטים.